KOMISIJOS SPRENDIMAS
2004 m. gruodžio 20 d.
leidžiantis laikinąją prekybą tam tikra Secale cereale rūšies sėkla, neatitinkančia Tarybos direktyvos 66/402/EEB reikalavimų
(pranešta dokumentu Nr. K(2004) 5027)
(Tekstas svarbus EEE)
(2004/893/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1966 m. birželio 14 d. Tarybos direktyvą 66/402/EEB dėl prekybos javų sėkla (1), ypač į jos 17 straipsnį,
kadangi:
(1)
Latvijoje turimos žieminių rugių rūšių (Secale cereale) sėklos, tinkamos šalies klimato sąlygoms ir atitinkančios Direktyva 66/402/EEB nustatytus reikalavimus dėl joje esančio kenksmingo organizmo Claviceps purpurea, kiekio nepakanka ir todėl jis negali patenkinti šios valstybės narės poreikių.
(2)
Valstybės narės ar trečiosios šalys negali pateikti pakankamo šios rūšies sėklos, atitinkančios visus Direktyva 66/402/EEB nustatytus reikalavimus, kiekio.
(3)
Dėl tos priežasties iki 2004 m. lapkričio 30 d. Latvijai turėtų būti leista duoti leidimą prekybai šios rūšies sėkla, laikantis ne tokių griežtų reikalavimų.
(4)
Be to, kitoms valstybėms narėms, neatsižvelgiant į tai, ar sėkla buvo išauginta valstybėje narėje, ar trečiojoje šalyje, kuriai taikomas 2002 m. gruodžio 16 d. Tarybos sprendimas 2003/17/EB dėl sėklinių augalų aprobavimo, atliekamo trečiosiose šalyse, lygiavertiškumo ir dėl trečiosiose šalyse užaugintos sėklos lygiavertiškumo (2), kurios gali tiekti Latvijai tos rūšies sėklą, turėtų būti leista prekiauti šia sėkla.
(5)
Tikslinga, kad Latvija veiktų kaip koordinatorė, kad užtikrintų, jog visas šiuo sprendimu bendras leistinas sėklos kiekis neviršytų didžiausio šiame sprendime numatyto kiekio.
(6)
Šiame sprendime numatytos priemonės atitinka Žemės ūkio, sodininkystės, daržininkystės ir miškininkystės sėklos ir dauginamosios medžiagos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Iki 2004 m. lapkričio 30 d. Bendrijoje leidžiama prekiauti žieminių rugių sėkla, kuri neatitinka Direktyvoje 66/402/EEB nustatytų reikalavimų dėl joje esančio kenksmingo organizmo Claviceps purpurea, vadovaujantis šio sprendimo priede nustatytais reikalavimais ir tokiomis sąlygomis:
a)
500 gramų „sertifikuotos“ ar „elitinės“ sėklos mėginyje didžiausias leistinas sclerotia skaičius ar sclerotia Clavisceps purpurea fragmentų yra 15;
b)
oficialiame ženklinime nurodomas sclerotia skaičius ar Claviceps purpurea sclerotia fragmentai, patvirtinti oficialiu tyrimu, atliktu pagal Direktyvos 66/402/EEB 2 straipsnio 1 dalies E punkto d papunktį;
c)
sėkla pirmiausia turi būti pateikta į rinką, laikantis šio sprendimo 2 straipsnio reikalavimų.
2 straipsnis
Visi tiekėjai, norintys prekiauti 1 straipsnyje nurodyta sėkla, kreipiasi į valstybę narę, kurioje jie yra įsikūrę.
Atitinkama valstybė narė tiekėjui išduoda leidimą prekiauti ta sėkla, nebent:
a)
yra pakankamai įrodymų, leidžiančių abejoti tuo, ar tiekėjas gali pateikti į rinką tokį sėklos kiekį, kuriam prašė leidimo; arba
b)
bendras kiekis, kuriuo būtų leista prekiauti, taikant leidžiančią nukrypti nuostatą, viršytų priede nurodytą didžiausią kiekį.
3 straipsnis
Valstybės narės suteikia viena kitai administracinę pagalbą taikant šį sprendimą.
Latvija veikia kaip koordinuojanti valstybė narė, kad užtikrintų, jog bendras leistinas kiekis neviršytų priede nurodyto didžiausio kiekio.
Bet kuri 2 straipsnyje nurodytą prašymą gavusi valstybė narė nedelsdama praneša koordinuojančiai valstybei narei apie paraiškoje nurodytą kiekį. Koordinuojanti valstybė narė tuoj pat informuoja pranešančiąją valstybę narę apie tai, ar suteikus leidimą nebus viršytas maksimalus kiekis.
4 straipsnis
Valstybės narės nedelsdamos praneša Komisijai ir kitoms valstybėms narėms kiekius, kuriais jos leidžia prekiauti pagal šį sprendimą.
5 straipsnis
Šis sprendimas skirtas valstybėms narėms.
Priimta Briuselyje, 2004 m. gruodžio 20 d.